กรีดระบายหนองมาได้ 1เดือน ตอนนี้อยู่ในช่วงให้แผลสมาน แต่รู้สึกเหมือนเสียวตรงแผล แต่ไม่ได้ปวด แบบนี้ผิดปกติมั้ยคะ
สวัสดีค่ะ หากผ่าฝีมาแล้ว 1 เดือน เนื้อเยื่อค่อยๆ งอกขึ้นมาสมานแผลจนค่อยๆ ตื้นขึ้น และผิวหนังไม่มีการบวมแดง ไม่เจ็บ ไม่ปวด ไม่เห็นมีหนองไหลซึมออกมาอีก ก็แสดงว่าไม่ได้มีการติดเชื้ออะไรเพิ่มเติมค่ะ แนะนำควรทำแผลต่อทุกวัน ในที่สุดเนื้อเยื่อก็จะสมานจนหายสนิทไปได้เองค่ะสำหรับอาการเสียวตรงแผล น่าจะเกิดจากการทำงานที่ยังไม่สมบูรณ์ของเส้นประสาทที่บาดเจ็บหรือเสียหายจากการเป็นฝีและการผ่าฝี ซึ่งเส้นประสาทขนาดเล็กที่ผิวหนังอาจเกิดการฉีกขาดในตอนที่ผ่าตัด หรือถูกทำให้เสียหายจากการอักเสบติดเชื้อ จึงทำให้รู้สึกเสียวหรือปวดแบบแปล๊บๆ ได้ ซึ่งอาการจะค่อยๆ ดีขึ้นไปเองตามลำดับ โดยอาจใช้เวลานานหลายเดือนหรือเป็นปีได้ เนื่องจากการซ่อมแซมของเส้นประสาทจะช้ากว่าเซลล์ผิวหนังและเนื้อเยื่อต่างๆ ค่ะ ดังนั้น ก็ควรสังเกตอาการไปก่อน ยังไม่จำเป็นต้องทำอะไรค่ะ